和送春詩送陳澤民
作者：吳芾
朝代：宋

paragraphs: 少年買青春，千金初不惜。
常恐春不留，韶華難再得。
種杏更栽桃，爲春添景色。
對酒復當歌，與春亡間隙。
春去或未來，日探春消息。
及至春又歸，送春恨無翼。
追隨九十日，無日不自適。
胡爲把一麾，千里從吏役。
當塗古道院，事簡非繁劇。
宴坐對江山，亦足自怡懌。
所歎乏游從，無與共良夕。
陳侯有高標，鷙鳥空累百。
落筆動成篇，端不在促迫。
不意牢落中，乃得此佳客。
人事苦參商，天意有順逆。
笑言猶未竟，遽爾成乖隔。
雖未唱陽關，別恨已填臆。
此邦固寂寥，頗亦富水石。
方擬出郊坰，共試登山屐。
何事逐春歸，不念人相憶。
春事雖已闌，殘花尚紅白。
且復引離尊，倒此香醪碧。